Likumprojekts

**Grozījumi Tiesu izpildītāju likumā**

Izdarīt Tiesu izpildītāju likumā (Latvijas Republikas Saeimas un Ministru Kabineta Ziņotājs, 2002, 23. nr.; 2003, 23. nr.; 2004, 20. nr.; 2006, 2. nr.; 2008, 3. nr.; Latvijas Vēstnesis, 2011, 26., 65. nr.; 2013, 21., 188. nr.; 2014, 228. nr.; 2015, 245. nr.; 2016, 31. nr.; 2018, 84. nr.; 2019, 57. nr.) šādus grozījumus:

1. Izteikt 31. panta pirmo un otro teikumu šādā redakcijā:

"Zvērināts tiesu izpildītājs, uzsākot praksi (profesionālo darbību), paziņo attiecīgā tiesu apgabala tiesām un tieslietu ministram savas prakses vietas adresi, bet Valsts ieņēmumu dienestam un Latvijas Zvērinātu tiesu izpildītāju padomei – prakses vietas adresi un prakses saimnieciskās darbības tiesisko formu. Šādu paziņojumu sniedz arī tad, ja tiek mainīta zvērināta tiesu izpildītāja prakses vieta vai saimnieciskās darbības tiesiskā forma."

2. Papildināt 97. panta pirmo daļu pēc vārda "kurš" ar vārdiem "vai kura zvērināta tiesu izpildītāja birojs".

3. Papildināt 97.1 pantu pēc vārdiem "zvērinātu tiesu izpildītāju" ar vārdiem "vai tā zvērināta tiesu izpildītāja biroju".

4. 111.7 pantā:

izteikt otrās daļas 2. punktu šādā redakcijā:

"2) izbeidzis darba attiecības ar zvērinātu tiesu izpildītāju vai zvērināta tiesu izpildītāja biroju.";

papildināt ceturto daļu pēc vārda "kurš" ar vārdiem "vai kura zvērināta tiesu izpildītāja birojs".

5. Papildināt 127. pantu ar 16. punktu šādā redakcijā:

"16) šajā likumā noteiktajos gadījumos un kārtībā pārbauda zvērinātu tiesu izpildītāju biroju atbilstību šā likuma prasībām un izsniedz piekrišanu to dibināšanai un izmaiņu veikšanai komercreģistra ierakstos un dokumentos."

6. Izteikt 134. panta pirmo daļu šādā redakcijā:

"(1) Zvērinātu tiesu izpildītāju profesionālā darbība (prakse) ir intelektuāls darbs, par kuru zvērinātam tiesu izpildītājam ir tiesības saņemt atlīdzību, bet tā mērķis nav peļņas gūšana."

7. Izteikt 137. pantu šādā redakcijā:

"**137. pants.** (1) Zvērināti tiesu izpildītāji praktizē tikai individuāli. Sadarbība ar citiem zvērinātiem tiesu izpildītājiem pieļaujama tehniskajos un saimnieciskajos jautājumos.

(2) Savā profesionālajā darbībā zvērināti tiesu izpildītāji ir finansiāli patstāvīgi.

(3) Zvērināts tiesu izpildītājs var kārtot savu ieņēmumu un izdevumu uzskaiti kā fiziska persona, kas veic saimniecisko darbību, vai izveidot zvērināta tiesu izpildītāja biroju. Neatkarīgi no izvēlētās prakses saimnieciskās darbības tiesiskās formas zvērināts tiesu izpildītājs savā profesionālajā darbībā praktizē savā vārdā un personīgi atbild par veiktajām amata un citām profesionālajām darbībām.

(4) Zvērināta tiesu izpildītāja biroju veido kā viena dalībnieka sabiedrību ar ierobežotu atbildību un Komerclikumā noteiktajā kārtībā reģistrē komercreģistrā. Šādām sabiedrībām piemēro Komerclikuma noteikumus, ciktāl šajā likumā nav noteikts citādi.

(5) Zvērināta tiesu izpildītāja biroja dibinātājs un vienīgais dalībnieks var būt tikai zvērināts tiesu izpildītājs. Zvērināts tiesu izpildītājs vienlaikus var būt tikai viena zvērināta tiesu izpildītāja biroja dalībnieks. Zvērināts tiesu izpildītājs, kurš ir attiecīgā zvērināta tiesu izpildītāja biroja dalībnieks, ieņem zvērināta tiesu izpildītāja biroja valdes locekļa amatu, un viņam nosaka atlīdzību. Par zvērināta tiesu izpildītāja biroja valdes locekli var būt tikai zvērināts tiesu izpildītājs, kurš ir attiecīgā zvērināta tiesu izpildītāja biroja dalībnieks. Zvērināta tiesu izpildītāja birojam padomi neveido.

(6) Zvērināts tiesu izpildītājs kā valdes loceklis ir darba ņēmējs likuma "Par valsts sociālo apdrošināšanu" izpratnē.

(7) Ja tiek izveidots zvērināta tiesu izpildītāja birojs, tad tas ir zvērināta tiesu izpildītāja kā pašnodarbinātas personas saimniecisko darījumu saistību un tiesību pārņēmējs."

8. Papildināt likumu ar 137.1, 137.2, 137.3, 137.4 un 137.5 pantu šādā redakcijā:

"**137.1 pants.** (1) Pieteikumam par zvērināta tiesu izpildītāja biroja reģistrēšanu komercreģistrā un izmaiņu veikšanu komercreģistra ierakstos un dokumentos pievieno Latvijas Zvērinātu tiesu izpildītāju padomes piekrišanu.

(2) Lai saņemtu piekrišanu zvērināta tiesu izpildītāja biroja dibināšanai, zvērināts tiesu izpildītājs iesniedz Latvijas Zvērinātu tiesu izpildītāju padomē iesniegumu un Komerclikumā noteiktos dibināšanas dokumentus.

(3) Izmaiņu veikšanai komercreģistra ierakstos un iesniegtajos dokumentos zvērināts tiesu izpildītājs Latvijas Zvērinātu tiesu izpildītāju padomē iesniedz attiecīgās izmaiņas apstiprinošus dokumentus. Zvērināts tiesu izpildītājs Latvijas Zvērinātu tiesu izpildītāju padomē iesniedz piekrišanas saņemšanai nepieciešamos dokumentus 10 dienu laikā no pēdējā reģistrācijai vai izmaiņu veikšanai komercreģistra ierakstos vai dokumentos nepieciešamā dokumenta (kas nav Latvijas Zvērinātu tiesu izpildītāju padomes piekrišana) parakstīšanas dienas.

(4) Latvijas Zvērinātu tiesu izpildītāju padome šā panta otrajā un trešajā daļā minētos dokumentus izskata mēneša laikā un lemj par piekrišanas došanu vai atteikumu dot piekrišanu.

(5) Latvijas Zvērinātu tiesu izpildītāju padome atsaka dot piekrišanu, ja:

1) zvērināta tiesu izpildītāja biroja tiesiskā forma neatbilst šā likuma prasībām;

2) zvērināta tiesu izpildītāja biroja statūti vai dibināšanas lēmums neatbilst šā likuma prasībām;

3) zvērināta tiesu izpildītāja biroja dibinātājs, dalībnieks vai valdes loceklis neatbilst šā likuma prasībām vai vienlaikus ir cita zvērināta tiesu izpildītāja biroja dibinātājs, dalībnieks vai valdes loceklis.

**137.2 pants.** Termiņu, kas Komerclikumā noteikts pieteikuma iesniegšanai, skaita no dienas, kad sniegta Latvijas Zvērinātu tiesu izpildītāju padomes piekrišana.

**137.3 pants.** Zvērināta tiesu izpildītāja biroja nosaukumu veido no tā dibinātāja vai aktuālā dalībnieka vārda un uzvārda un vārdiem "zvērināta tiesu izpildītāja birojs".

**137.4 pants.** (1) Ja zvērināta tiesu izpildītāja biroja dalībnieks tiek atcelts vai atbrīvots no zvērināta tiesu izpildītāja amata, viņš tam piederošās pamatkapitāla daļas viena mēneša laikā atsavina citam zvērinātam tiesu izpildītājam. Ja no amata atbrīvotais vai atceltais zvērināts tiesu izpildītājs viena mēneša laikā neatsavina viņam piederošās pamatkapitāla daļas, viņš pieņem lēmumu par zvērināta tiesu izpildītāja biroja darbības izbeigšanu un likvidatora iecelšanu un triju darbdienu laikā pēc lēmuma spēkā stāšanās nosūta to komercreģistra iestādei ierakstīšanai komercreģistrā. Pieteikumam komercreģistra iestādei pievieno likvidatora rakstveida piekrišanu būt par likvidatoru. Rakstveida piekrišanā likvidators norāda tā zvērināta tiesu izpildītāja biroja nosaukumu un reģistrācijas numuru, par kura likvidatoru piekrīt kļūt, un kreditoru prasījumu pieteikšanas vietu. Par minētajām darbībām no amata atbrīvotais vai atceltais zvērināts tiesu izpildītājs nekavējoties paziņo Latvijas Zvērinātu tiesu izpildītāju padomei.

(2) Ja iestājas zvērināta tiesu izpildītāja biroja dalībnieka nāve vai dalībnieks, kuram ir šāds pienākums, neveic šā panta pirmajā daļā noteiktās darbības, Latvijas Zvērinātu tiesu izpildītāju padome pieņem lēmumu par sabiedrības darbības izbeigšanu un likvidatora iecelšanu un triju darbdienu laikā pēc lēmuma spēkā stāšanās nosūta to komercreģistra iestādei ierakstīšanai komercreģistrā. Pieteikumam komercreģistra iestādei pievieno likvidatora rakstveida piekrišanu būt par likvidatoru. Rakstveida piekrišanā likvidators norāda tā zvērināta tiesu izpildītāja biroja nosaukumu un reģistrācijas numuru, par kura likvidatoru piekrīt kļūt, un kreditoru prasījumu pieteikšanas vietu. Latvijas Zvērinātu tiesu izpildītāju padome nosaka likvidatora atlīdzību, kas izmaksājama no likvidējamā zvērināta tiesu izpildītāja biroja mantas.

**137.5 pants**. Zvērināta tiesu izpildītāja biroja pamatkapitāla daļas ir aizliegts ieķīlāt vai citādi apgrūtināt ar lietu tiesībām."

9. Izteikt 139. pantu šādā redakcijā:

"**139. pants.** Zvērināts tiesu izpildītājs vai zvērināta tiesu izpildītāja birojs uz darba līguma vai uzņēmuma līguma pamata var nolīgt tehnisko, saimniecisko un konsultatīvo personālu, par kura darbību viņš atbild un kuram ir aizliegts veikt zvērināta tiesu izpildītāja amata darbības un sniegt juridisko palīdzību
(73.–75. pants). Zvērinātam tiesu izpildītājam un zvērināta tiesu izpildītāja birojam kā darba devējam saistoši visi normatīvie akti, kas regulē darba tiesiskās attiecības un valsts sociālo apdrošināšanu."

10. Izteikt 140. panta pirmo daļu šādā redakcijā:

"(1) Zvērināti tiesu izpildītāji, kas reģistrējušies kā pašnodarbinātas personas, kārto savu ieņēmumu un izdevumu uzskaiti kā fiziskas personas, kas veic saimniecisko darbību."

11. Papildināt likumu ar 140.1 pantu šādā redakcijā:

"**140.1 pants.** (1) Zvērināta tiesu izpildītāja birojs kārto grāmatvedības uzskaiti atbilstoši normatīvajos aktos noteiktajai kārtībai, kas paredzēta sabiedrībai ar ierobežotu atbildību.

(2) Zvērināta tiesu izpildītāja biroja ieņēmumus veido:

1) maksājumi par zvērināta tiesu izpildītāja amata darbību veikšanu un juridiskās palīdzības sniegšanu;

2) maksājumi ar tiesas un citu institūciju nolēmumu izpildi un citu zvērināta tiesu izpildītāja profesionālo darbību saistīto izdevumu segšanai.

(3) Zvērināta tiesu izpildītāja biroja izdevumus veido:

1) izdevumi saistībā ar tiesas un citu institūciju nolēmumu izpildi un citu zvērināta tiesu izpildītāja profesionālo darbību;

2) izdevumi, kas saistīti ar zvērināta tiesu izpildītāja biroja uzturēšanu, un citi tamlīdzīgi izdevumi;

3) citi šajā likumā un citos likumos noteiktie maksājumi.

(4) Dividendes izmaksā Komerclikumā noteiktajā kārtībā."

12. Izteikt 141. pantu šādā redakcijā:

"**141. pants.** Zvērināti tiesu izpildītāji atbilstoši izvēlētajai saimnieciskās darbības tiesiskajai formai likumā noteiktajā kārtībā maksā nodokļus."

13. Papildināt 141.1 panta otro daļu pēc vārdiem "uz zvērināta tiesu izpildītāja" ar vārdiem "vai zvērināta tiesu izpildītāja biroja".

Ministru prezidenta biedrs,

tieslietu ministrs

J. Bordāns